Népességpolitika, Országos Tervhivatal 1983

Nepessegpolitika OT 1983

A Minisztertanács 1981. évi határozata szerint 1983 végéig az OT-nak, a KSH-nak és az EÜM-nek a hosszú távú tervezőmunka ke­retében javaslatot kell kidolgozni a hosszú távú népesedéspolitikai koncepcióra és a megvalósítás eszközrendszerére, továbbá a népesedéspolitikával összefüggő egészségügyi feladatokra, annak feltételeit tartalmazó átfogó programra.

Az előterjesztés a népgazdaság hosszú távú tervezőmunka ered­ményei alapján:

* összefoglalja a népesedési helyzet legfontosabb múltbeli és jövőbeni tendenciáit, ill. a társadalmi-gazdasági fej­lesztésre vonatkozó adottságokat;
* javaslatot tesz a hosszú távú népesedéspolitika főbb céljaira, eszközrendszere fejlesztésének irányaira - különös tekintettel a VII. ötéves tervidőszakban meghozandó - népesedéspolitikai intézkedésekre.

Hosszú távú társadalompolitikai cél - az egészségügyi felada­tokkal összhangban - a korábbiaknál kiegyensúlyozottabb, har­monikusabb népesedési folyamatok kialakulásának segítése, a negatív hatású tendenciák ellensúlyozása, a demográfiai folya­matok és a társadalmi-gazdasági fejlődés összhangjának megterem­tése.

I.

NÉPESEDÉSI HELYZETÜNK FŐBB JELLEMZŐI A 70-ES ÉV­TIZEDBEN

ÉS A 80-AS ÉVEK ELEJÉN,FŐBB TENDENCIÁK

AZ EZREDFORDULÓIG

1.) Hazánk népesedési helyzetének legfontosabb jellemzője az 1980-as évtized elején, hogy a tartósan csökkenő tendenciájú, az egyszerű reprodukciót már 1962-től sem biztosító termékenységi színvonal, illetve a növekvő halálozási arányszám miatt a népesség száma 1981-ben fogyni kezdett, és e folyamat hosszú távon állandósul /a fogyás 1981-ben 1900, 1982-ben 10800, s 1983-ban pedig várhatóan 18-20 ezer fő/.

A nyers halálozási arányszám 1965-82. között 10,7 ezrelék­ről 13,5 ezrelékre nőtt, ez a fejlett egészségi kultúrájú országok jelenlegi szintjéhez, ill. a 60-as évek hazai halá­lozási arányszámaihoz képest magasnak tekinthető.

A népesség fogyása nem egyedi magyar jelenség - hasonló a helyzet Ausztriában, Dániában és az NSZK-ban is - több ala­csony termékenységű ipari országban ez idáig azonban - ala­csony halálozási arányuk miatt - népességük nem csökkent.

A házasságkötések gyakorisága az elmúlt 10 évben csökkenő tendenciájú, különösen az újraházasodók aránya csökkent. A házasulok átlagos életkorának korábbi csökkenő tendenciája mó­dosult, mert 1975. óta mindkét nemnél átlagosan egy évvel ké­sőbb kötnek házasságot /férfiaknál 27, nőknél 24 év körül/.

A válások aránya 1978-ig - kisebb ingadozással - emelkedett, 1982-ben 76 ezer megkötött házassággal szemben csaknem 29 ezer házasságot bontottak fel. Növekvő azon felbontott házasságok aránya, ahol született gyermek.

Az élve születések száma az elmúlt évtizedben - jelentős inga­dozással - tovább csökkent./

A csecsemőhalandóság 1970-82. között 35,9 ezrelékről 20 ezrelékre csökkent, ez jelentős eredmény, de nemzetközi viszonylatban még mindig magasnak ítélhető/. Az 1973-as népesedéspolitikai intézkedések - amelyek az egyszerű reprodukciót elérő termékenységi színvonal, ill. a népesség korösszetételének kiegyenlítését célozták - hatására az élve születések száma 1973-1975. években 194 ezerre nőtt. E jelenséghez a termékenység emelkedése 75%-ban a nagyobb létszámú szülőképes generációk szülőképes korba lépése pedig 25%-ban járult hozzá. A termékenység a 35 éven aluli házas nők valamennyi, korcsoportjában emelkedett, mégpedig a 25-34 éves korúaknál nagyobb mértékben, mint a 25 éven aluliaknál. A születésszám emelkedés mintegy kétharmadában a másodszü­löttek, 20%-ában az elsőszülöttek és csak 16%-ában a harmad szülöttek számának növekedése eredménye; ez jelzi a ter­mékenység átmeneti - a szülések előrehozatalából származó - növekedését.

A születésszám 1975-től kisebb mértékben, 1978-tól pedig erőteljesen csökkent, ennek oka: 75%-ban a termékenység visszaesése; 17%-ban a korösszetétel változása; és 8%-ban a szülőképes korú házas nők létszámcsökkenése. A termékenység oly módon csökkent, hogy a gyermektelen, ill. az egy gyerme­kes nők a korábbiaknál magasabb hányada szülte meg első, il­letve második gyermekét, ugyanakkor a harmadik gyermekek na­gyobb arányú megszületésére irányuló népesedéspolitikai el­képzelés csak kis mértékben valósult meg.

E megállapítást igazolja, hogy 1973-ban - tehát az intézkedések előtt - a 35-39 éves házas nők 13,5%-ának, a 40-44 évesek 16,2%-ának volt három gyermeke, 10 évvel később, 1983-ban a 35-39 éves nők 14%-ának, a 40-44 éveseknek pedig csak 12,9%-ának volt három gyermeke. A családok átlagos gyermekszáma 1983. évben magasabb volt, mint 1973-ban, de ezt szinte kizárólag a gyermektelen és az egy gyermekes nők arányának csökkenése, illetve a kétgyermekes családok hányadának emelkedése eredményezte.

2.) Magyarországon 1983-ban az élve születési arány 12,0 ezrelék, a halálozási pedig 13,8 ezrelék, várhatóan ez évben a halá­lozások száma mintegy 18-20 ezerrel meghaladja a születésekét. Halálozási viszonyainkat, illetve azokat összefoglalóan jelző várható élettartam nemzetközileg rendkívül kedvezőtlen, mert 1980-ban a férfiaknál 65,5 év, a nőknél 72,8 év várható élettartam értékekkel hazánk a fejlett ipari országok rangsorában az utolsó előtti, helyen áll.

Halálozási viszonyaink legkirívóbb jellemzője a középkorú népesség magas halálozási aránya. Az elmúlt két évtizedben a halálozási arányszám a férfiak 40-44 éves korcsoportjában 9,1%-kal, a 45-49 évesek körében pedig 30%-kal nőtt. A férfiaknál 30 év felett minden korosztályban - kivéve a leg­idősebbeket - a nőknél pedig 35-64 év között nőttek a halálo­zási arányszámok.

3.) Hazánk népesedési helyzetéről összefoglalóan megállapítható, hogy a termékenység tartósan csökkenő tendenciája és alacsony színvonala, továbbá a magas halálozási arányszám miatt a népes­ség fogyása a következő egy-két évtizedben tartós tendencia marad.

A korábbi népesedéspolitikai intézkedések ellenére sem szület­tek meg a reprodukcióhoz szükséges második és harmadik gyer­mekek, az intézkedések elsősorban a gyermekvállalás időbeni előrehozására, és nem a családok gyermekek számának növeke­désére ösztönöztek.

Az 1973. évi népesedéspolitikai intézke­dések - amelyek nélkül népesedési helyzetünk ma még kedvezőt­lenebb lenne - csak rövid időre mérsékelték a termékenység csökkenő tendenciáját. A termékenység utóbbi években bekö­vetkezett csökkenését befolyásolták egyes demográfiai folya­matok /házasodási kor kitolódása, házasodási kedv csökkenése, válások növekedése stb./ is, de meghatározónak azt a társa­dalmi méretű magatartás megerősödését ítéljük, hogy az életmódváltozásból - adódóan a nők társadalmilag támogatott - munkavállalási, művelődési igényeiket jobban előnyben részesítik a gyermekvállalással járó tartós kötöttségekkel szemben.

Ehhez olyan társadalmi-gazdasági folyamatok is hozzájárultak, mint az iskolázottság növekedése, társadalmi és területi mo­bilitás, amelyek fokozták, illetve módosították a korábbi életmóddal, életvezetéssel kapcsolatos igényeket, továbbá a gyermeknevelés társadalmi intézményrendszerének hiányosságai is befolyásolták a gyermekneveléssel kapcsolatos egyéni, csa­ládi célkitűzéseket.

A termékenység utóbbi évekre jellemző csökkenésében szerepe van egyrészt az életszínvonal folyamatos emelkedése megszűné­sének, a családalapítás feltételei romlásának, a gyermekneve­léshez kapcsolódó társadalmi juttatások értéktelenedésének, másrészt az igényeknek megfelelő lakáshoz jutás idejének, mód­jának, anyagi terheinek, a lakások kis alapterületének.

A halandóság emelkedő tendenciájának sokoldalúan feltárt okairól jelenleg megbízható információkkal nem rendelkezünk. Biztonsággal megállapítható, hogy e folyamatot alapvetően befolyásolták az elmúlt 3-4 évtized társadalmi-gazdasági változásai /urbanizáció, mobilitás, foglalkoztatási struktúra átalakulása stb./, egyes társadalmi feszültségforrások /magas ingázási arány, környezetszennyeződés, egészségtelen élet- és munkakörülmények, feszített élettempó stb./. Emellett a halá­lozási struktúra területi és társadalmi differenciái arra utalnak, hogy a viszonyok romlásában a megelőző egészségügyi tevékenység nem kielégítő színvonala a különböző szintű egész­ségügyi ellátásokhoz való hozzáférhetőség is döntő tényező.

4). A termékenység csökkenését befolyásoló társadalmi-gazdasági tudati tényezők korlátozott hatókörű befolyásolhatósága miatt színvonalának további csökkenésével indokolt számolni. Az élve születések száma várhatóan 1986-ban éri el - mintegy 106 ezer fő - mélypontját.

E csökkenő tendencia módosulása a 80-as évtized közepétől, csak aktív, tartós elemekre épülő népesedéspolitika esetén várható.

Az élve születések alakulását meghatározó legaktívabb szülőképes korú 20-29 éves nők száma - akiktől az összes újszülöttek 68-70%-a származik - a következő 10 évben mintegy 120-130 ezer fővel csökken, majd a 90-es évek elején emelkedik. Népesedéspolitikai szempontból azonban kiemelendő, hogy a 80-as évtized második harmadában a 25-29, illetve a 30-34 éves női korosztályok még viszonylag nagy létszámúak, további szülésre ösztönzésük alapvető feltétele a kiegyensúlyozottabb népesedési folyamatnak.

5.) A 70-es évek romló halálozási tendenciájának folytatódása valószinüsithető a 80-as évek egészére. Ezt követően - nagy­hatású társadalmi-egészségügyi, programok megvalósítása, az egészségügyi kultúra emelkedése esetén - a halálozási arány csökkenthető.

A halálozások száma 1981-től folyamatosan meghaladja az élve születésekét és a népesség csökkenése hosszú távra állandósul, a fogyás mértéke egyes években megközelítheti az 50 ezer főt. A népesség száma az ezredfordulóra 450-500 ezer fővel várha­tóan csökken. Az előrejelzés azonban olyan aktív társadalompolitikát feltételez, amely mind a termékenységi, mind a ha­landósági viszonyokat pozitív irányban befolyásolja.

E nélkül ugyanis a fogyás mértéke nagyobb lehet és 2000 után a népesség számának stabilizálódása demográfiai okok miatt várhatóan nem valósítható meg.

Az ezredfordulóig a népesség korstruktúrájában csökken a fiatalkorúak és lényegében szinten marad a nyugdíjas korú népesség aránya. A 75 éves és idősebb népesség száma 2000-ig mintegy 40 ezer fővel nő, elsősorban a nem városi településekben.

A korábbi évtized vándorlási tendenciájának mérséklődése mellett a községekben élő népesség száma az ezredfordulóig mintegy 8-900 ezer fővel csökkenhet, a városoké pedig 4-500 ezer fővel növekedhet. Budapest létszáma mintegy 130-150 ezer fővel csökken.

A népesedési folyamatok területi, jelenleg jelzett tendenciáit hosszú távú területfejlesztési magatartás módo­síthatja, erősödhet a községek népességmegtartó képessége, lélekszáma.

A családstruktúrában várhatóan tovább nő a családtöredékek száma a kis létszámú családforma általánossá válása miatt, nő az egyedül élő, időskorúak aránya.

A családok nagysága oly módon változik, hogy a háromgyermekeseké várhatóan alig változik, csökken az egy gyermekes, és nő a két­gyermekes családok aránya.

A demográfiai folyamatok jelenlegi és hosszú távú tendenciái alapján a népesedéspolitika számára a főbb következtetések az alábbiakban foglalhatók össze:

- Hazánkban a termékenység - más fejlett ipari országhoz hasonlóan alacsony színvonalon stabilizálódott, ezért az ezredfordulóig tartós tendenciává válik a népesség fo­gyása.

Az ezredforduló utáni viszonylag kiegyensúlyozott népesedési helyzet elérése indokolja, hogy a következő idő­szakban a fogyás mérséklésére, a gyermekvállalás feltételei­nek javítására, illetve a halandósági viszonyok pozitív irányú befolyásolására átfogó - a társadalmi, egyéni szem­léletet, magatartást befolyásoló - program készüljön.

- Az ezredfordulóig terjedő időszakban az, arra jelezhető népese­déshullámzás mérséklésének feltétele, hogy a közeljövőben pozitív irányban befolyásoltuk a ma még nagy létszámú, de a szülés szempontjából idősebb női korosztály termékeny­ségi magatartását.

- A társadalom gyermekvállalási hajlandósága hosszú távon csak a népesedéssel kapcsolatos értékek, normák, illetve az ezeket segítő anyagi, kulturális és tudati tényezők megváltoztatásával lehetséges. Emellett indokolt, hogy rövidebb távon is a jelenleginél kedvezőbb népesedési helyzet alakuljon ki. A demográfiai adottságok alapján tehát olyan népesedéspolitikai stratégia kidolgozása látszik indokoltnak, amely egyrészt hosszú távra sokoldalúan segíti a családalapító fiatalok gyermekvállalását, az egyszerű reprodukciót biztosító termékenységi színvonal elérését, másrészt a következő években sokoldalúan ösztönözni a néhány évig nagy létszámú szülőképes korú nőket arra, hogy a harmadik gyermek, ill. a második gyermekek nagyobb arányban szülessenek meg. Ez utóbbi feltétele, hogy a még nagy létszámú 25-34 év közötti korosztályok termékenységi magatartása a jelzett irányba változzék.

- Társadalmi-gazdasági jelentősége alapján a halálozás a ter­mékenységgel egyenrangú népesedéspolitikai problémává vált, fő gond nemzetközi viszonylatban is magas mérték. Ennek okai - a környezeti ártalmak, az egészségvédelem, ill. ellátás hiányosságai mellett - csak részlegesen feltártak.

- Folyamatosan növekednek az időskorúak egészségügyi, szociális ellátásával összefüggő szükségletek. Az öregedéshez kapcsolódó életszínvonalat, életmódot és a családot érintő hatások fel­tárása, befolyásolása hosszú távon a népesedés, ill. társa­dalompolitika részévé kell váljon.

(A népesedés helyzetünk főbb jellemzőit és távlati tendenciáit részletesen az 1. és a 2. sz. mellékletek tartalmazzák.)

II.

A TÁRSADALMI-GAZDASÁGI FEJLŐDÉS

ÉS A NÉPESEDÉS KAPCSOLATA

A társadalmi-gazdasági ill. a demográfiai folyamatok közötti kapcsolatok nem determinisztikus jellegűek. A társadalom termé­kenységi magatartásának indítékai a társadalom szerkezetében, kultúrájában gyökereznek, ezért a gazdasági-társadalmi környe­zet népesedési hatásai csak közvetve és hosszú távon érvénye­sülnek. Aktív társadalom- és életszínvonal politika azonban je­lentősen bővítheti a demográfiai mozgásteret, elsősorban a népesedéspolitikai célok következetes érvényesítésével.

a.) A hosszú távú tervezés alapján az ezredfordulóig terjedő időszak gazdasági fejlődésének lényegében három szakasza különböztethető meg: az 1985-ig, a VII. ötéves tervidőszak, illetve a 96-es évtized.

A gazdaságpolitikában 1985-ig fő feladat a külgazdasági egyensúly megteremtése és konszolidálása marad. Jelentő­sebb jövedelemelosztást érintő intézkedésekre várhatóan csak 1985-ben kerülhet sor, elsősorban a juttatások reál­értékének megőrzése, illetve helyreállítása érdekében.

A hosszú távú időszak 1986-1990. közötti szakaszában a gaz­dasági fejlődés feltételei kedvezőbbnek ítélhetők az elmúlt öt évinél. Ennek oka, hogy - az egyensúly megteremtését kö­vetően - a belföldi felhasználás már a termeléssel párhuzamosan növekedhet. Emellett azonban több, a gazdaság, illetve az életszínvonal politika mozgásterét szűkítő tényezővel is számolni indokolt. A gazdaság strukturális alkalmazkodása a világgazdasági követelményekhez lassú, ami továbbra is korlátozza a növekedési lehetőségeinket, továbbá a belföldi felhasználáson belül a felhalmozás lecsökkent arányának további fenntartása a népgazdaság termelő- és infrastrukturális teljesítőképességét tartósan korlátozza. Ezért az 1986-90-es időszakban csak korlá­tozott mértékű „megélénkülésre” lehet számítani.

A lakossági jövedelem és fogyasztás növekedése várhatóan meghaladja a VI. ötéves időszak ütemét.

A kilencvenes évtized fejlődési feltételei jelenleg csak meg­közelítőleg prognosztizálhatók. Feltételezzük azonban, hogy az 1986-90. évek közti időszakban bővülnek fejlesztési lehetőségek, a gazdaságirányítási és elosztási rendszer tovább­fejlesztése gyorsítja a gazdaság alkalmazkodó készségét. Ennek megfelelően a jelenlegi ismeretek alapján a kilencvenes évtizedben a gazdasági növekedés gyorsulása prognosztizálható, amely megalapozhatja az életszínvonal és az életkörülmények érzékelhető mértékű javulását, bővülhet a lakossági infrastruktúra hálózata, teljesítménye.

A fenti feltételek alapján az életszínvonal távlati fejlesztésé­ben - társadalompolitikai céljainkkal összhangban - két alap­vető stratégiai irány jelölhető meg; az elosztási viszonyok átfogó továbbfejlesztése, és az infrastruktúra kiemelt fej­lesztése.

A szükségletekhez és a szociális helyzethez jobban igazodó hozzájutási feltételek, ill. teherviselési arányok megterem­tését szolgáló elosztási viszonyok továbbfejlesztése azt célozza, hogy erősödjön a kapcsolat a jövedelmek és a gazdaság teljesítménye között. Ez a munkajövedelmek elosztásában a teljesítményelv következetesebb érvényesítését, a szociálpolitikában hatásosabb, célra orientáltabb ellátási rendszerek kialakítását igényli.

A társadalmi egyenlőtlenségek további mérséklésének felté­tele az infrastrukturális szolgáltatásokhoz való hozzájutás lehetőségeinek bővítése. Ez egyik fő eszköze lesz az életkö­rülmények „minőségi” javításának, a társadalmi egyenlőtlenségek csökkentésének.

b.) A népesedéspolitika céljait - a gazdasági környezet, az életszínvonal stratégia mellett - befolyásolják a tár­sadalmi szerkezet várható változásai.

E folyamatra az elmúlt években az volt jellemző, hogy erő­södött a nem osztály meghatározottságú tényezők /foglalkozás, szakképzettség, területi összefüggések/ szerepe, nőtt a társa­dalom alapvető osztályainak homogenitása. E tendencia foly­tatódása várható az ezredfordulóig.

A társadalmi-gazdasági fejlődés tendenciáinak hatása a népe­sedési helyzetre nem egyirányú, pozitív és negatív hatások egyaránt kialakulhatnak.

Az életszínvonal korábbinál mérsékeltebb fejlődése, a fogyasz­tói igények kielégítése és a jövedelemszerzés több munkát, erőfeszítést kíván, korlátozhatja a gyermekvállalást.

A népesedéspolitikai szempontból legfontosabb két réteg a pályakezdő és családalapító fiatalok, valamint a többgyermekes családok relatív helyzete a társadalmi átlaghoz képest kedvezőt­lenebbül alakult. Rosszabbodtak a mai generációk jövedelempozí­ciói, lakáshoz jutási esélyei /pl. ahol a családfő 30 év alatti/, nőtt a család és az önerő szerepe az első lakáshoz jutásban. A többgyermekesek helyzetét a pénzbeli juttatások értékvesztése rontja, melynek pótlására lehetőségeink is korlátozottabbak.

Ezért a kővetkező évek életszínvonal politikájában - elsősorban szociálpolitikai intézkedésekben - e rétegek helyzetének kiemelt fejlesztése indokolt, alapvetően a relatív helyzetük rosszab­bodásának megállítása.

A népesedési és a gyermekes családok szociális helyzetére erő­teljes hatást gyakorolnak a pénzügyi támogatások; ezzel kap­csolatban a fejlesztés távlati stratégiai célja, hogy a társadalom fokozatosan nagyobb részt vállaljon a gyermeknevelés ter­heiből és csökkentse a gyermekszám miatti jövedelemkülönbségeket. A szociálpolitikai ellátások fejlesztésére a nyolcvanas évtizedben várhatóan jelentős többletforrások - a juttatási automatizmusok jelentős növekedése miatt - nem állnak ren­delkezésre. Ez korlátozza a népesedési célokat szolgáló, szo­ciálpolitikai eszközök alkalmazását. Előreláthatólag a diszfunkcionális támogatások csökkentésével, forrásátcsoportosí­tással a hozzájutás feltételeinek korszerűsítésével kell a jövőbeni célok érdekében a jelenleginél szigorúbb preferenciarendszert kialakítani.

A szociálpolitikai intézményrendszerek továbbfejlesztésében új lehetőségeket kínál a tervezett személyi jövedelemadó-rendszer kialakítása. Ennek alapján lehetővé válna a családok jövedelmi helyzetének jobb megismerése, a gyermekneveléssel kapcsolatos támogatások reálisabb megállapítása, hozzáigazítása a családok tényleges szociális helyzetéhez.

A forrásszűkösség ellenére a szociális ellátások a következő években is tovább fejleszthetőek. A hetvenes években a gyermek-neveléshez kapcsolódó ellátó hálózatok jelentősen bővültek.

A bölcsődei ellátás mértéke 1982-ben közel 16%, az óvodai pedig meghaladja a 84%-ot.

Az ellátóhálózat a következő évek kisebb létszámú generációi számára növekvő hozzáférési le­hetőséget, a zsúfoltság csökkenése magasabb minőségi színvonalú ellátást tesz lehetővé.

A társadalmi mobilitás távlati tendenciái, melyet egyes tár­sadalmi rétegek stabilizálódása jellemez, várhatóan pozi­tív hatásúak lesznek a népesedési folyamatokra, mind a termékenység, mind a halálozás vonatkozásában. A távlati területfejlesztési célok - a városi népesség számának stabilizáló­dása, a községek népességmegtartó képességének növekedése - összességében a termékenység színvonalának emelését, demog­ráfiailag megalapozottabb területi népességstruktúra kiala­kítását eredményezhetik.

A nyolcvanas évek második felétől a gazdaság és ezen belül a foglalkoztatáspolitika a korábbi évekhez képest eltérő hatást gyakorolhat a népesedésre, a korábbi kedvezőtlen tendenciák egy része csökkenhet. A gazdaság ugyanis nem igényel, nagy mennyiségű pótlólagos munkaerőt, mint korábban. Ez a folyamat utóbbi években elsősorban a növekedés lelassulása miatt vált érzékelhetővé. További megfelelő intézkedésekkel - a keresetsza­bályozási rendszer korszerűsítésével, a munkaerőmobilitást segítő intézményi és érdekeltségi rendszer fejlesztésével - azon­ban a VII. ötéves tervidőszakban megteremthetők a munkaerő iránti globális túlkereslet megszüntetésének feltételei is. Ennek meg­felelően olyan népesedéspolitikai indíttatású intézkedések is indokolttá válhatnak, amelyek a gazdasági aktivitást, vagy a társadalmi munkaidő-alapot mérséklik. Megnőhetnek a lehető­ségek a rugalmas foglalkoztatási formák széleskörű alkalmazá­sára is. A részmunkaidős foglalkoztatás, a bedolgozás elterjedése hosszabb távon hozzájárulhat a gyermekvállalási hajlandóság növekedéséhez.

III.

A TÁVLATI NÉPESSÉGPOLITIKA ALAPELVEI, FŐ CÉLJAI,

ESZKÖZRENDSZERE, FEJLESZTÉSÉNEK IRÁNYAI

A hosszú távú társadalompolitikai érdekek, valamint a főbb demográfiai folyamatok alapján a távlati népesedéspolitikai magatartás alapvető céljai az alábbiakban foglalhatók össze:

- A népesség 1980-as évek elején megkezdődött csökkenési folya­matának mérséklése, megállapítása; a nettó reprodukció fenntartásához szükséges termékenységi színvonal fokozatos elérése;

- A születésszámban meglévő ingadozások mérséklése és ezáltal kiegyenlítettebb létszámú korosztályok létrejöttének elérése;

- Az életmód anyagi- és nem anyagi összetevőinek olyan irányú befolyásolása, amely segíti a halálozás - különösen a közép­korú halálozás - visszaszorítását, növeli az egészségesen megélhető élettartamot;

- A családi élet értékének erősítése, a családi funkciók sokol­dalú anyagi, intézményi, tudati támogatása a családok teljes életpályáján keresztül, különös tekintettel a pályakezdésre, családalapításra, illetve az idős korra;

1.) E célokat szolgáló népesedéspolitikai stratégia elsősorban a családi élet és az életmód pozitív elemeinek támogatásán keresztül törekszik a termékenységi célok megvalósítására, amelyeket a távlati demográfiai és gazdasági feltételek fi­gyelembevételével kell kialakítani.

A nettó reprodukcióhoz szükséges termékenységi színvonal elérése attól függ, hogy a családok hány gyermeket vállal­nak. A termékenység jelenlegi csökkenésének alapvető oka, hogy a házasságok termékenységi periódusa lerövidül, az első házasságkötés időpontja kitolódik, és nő az 1-4 év alatt fel­bomlott házasságok száma, valamint csökken az újraházasodási arány. Ezért a népesedéspolitikának a családi életre oly mó­don kell hatnia, hogy erősödjön annak stabilitása, ami döntően a családalapítás anyagi, szociális és társadalmi feltételrendszerén múlik. Ezért a hosszú távú népesedéspolitikai érdek a családalapítási szakasz feltételeinek sokoldalú támogatása.

A nők tényleges termékenységi időszakának hosszú idő óta tartó csökkenése főleg életmód indítékú /munkahelyi feladatok, továbbképzés, közéleti tevékenység, és az anyaszerep konfliktu­sait, tényleges termékenységi időszak kitoldásának - a 2-3 gyermekes családok részarány növekedésének feltétele -, hogy a dolgozó nők foglalkoztatási körülményei jobban igazodjanak a családi élet körülményeihez, a kis - kétgenerációs – családok életfeltételeihez. Ez elsősorban a foglalkoztatás rendjének, rugalmasságának, a társadalmi munkamegosztásba való bekapcso­lódás módjának, korszerűsítését, újabb intézmények kialakí­tását igényli.

Az „idősebb” 28 -35 éves női korosztályok termékenysége csökkenésének egyik oka, hogy a gyermek megszületése körüli időszakban a család anyagi helyzete általában romlik. Ez az előbb említett foglalkoztatási feszültségekkel együtt ezen korosztályokat visszatartja a második, illetve a harmadik gyermek vállalásától. Ezért e nettó reprodukcióhoz szükséges családstruktúra elérése, illetve a termékenységi időszak meg­hosszabbítása azt igényli, hogy a gyermek születése körüli időszakban a családok fokozódó - jelenleginél nagyobb mértékű - anyagi, szociális támogatást kapjanak.

A termékenységi magatartásra az anyagi és intézményi ténye­zők közvetlenül és együttesen hatnak, de emellett számos tár­sadalmi, kulturális és erkölcsi tényező is. Ezért a távlati népesedéspolitika csak soktényezős eszközrendszerre épülhet. Az intézményi feltételek közül kiemelendő azonban a lakáshelyzet, az önálló lakás megszerzésének lehetősége. Hosszabb időszakban tovább fokozódik a mennyiségi lakásigények kielé­gítése mellett - főleg a nagyobb családoknál - a lakás minősé­gével /alapterület, szobaszám, komfortosság/ összefüggő szükségletek kielégítésének szerepe. A gyermekvállalással, il­letve neveléssel kapcsolatos életmódbeli ellentmondások oldá­sának feltétele a többgenerációs együttélésre alkalmas nagyobb lakások építésének, vásárlásának ösztönzése, segítése. E tö­rekvés a gyermekes családok mellett az idős emberek családban maradásának is fő eszköze.

2.) A távlati népesedéspolitika egyik legfontosabb követelménye, hogy a termékenységgel egyenrangú figyelmet fordítson a né­pesség egészségi, biológiai állapotának javítására a halandó­sági viszonyok romlásának megállítására.

A halandóság visszaszorítására teendő intézkedések két nagy csoportba sorolandók. Egyrészt az életmódra gyakorolt olyan hatások, amelyek jelentősen visszaszoríthatják a halandósá­got /pl. a dohányzás, az alkoholizmus visszaszorítása, a men­tálhigiéniai környezet befolyásolása, egészségesebb életvitelt elősegítő intézmények fejlesztése/.

Másrészt azok a teendők, amelyek az egészségügy hosszú távú fejlesztésének prioritásait alkotják, elsősorban az ellátás te­rületi, szakmai, felszereltségi feltételeinek közelítése; a szűrővizsgálatok és a rehabilitáció bővítésének általá­nossá tételének a progresszív betegellátás rendszerének további kibontakoztatása.

Népesedéspolitikai szempontból nagy jelentőségű a társadalom több mint 1/5-ét kitevő időskorú lakosság egészségi, szociá­lis és ellátásbeli problémáinak társadalmi céljainkkal összhangban álló megőrzése. Cél, hogy e korosztály sokrétű anyagi, szociális, egészségügyi és pszichológiai problémái szerveseb­ben részévé valljanak társadalompolitikánknak, elsősorban a szociálpolitika tükrözze e réteg speciális szükségleteit. Az időskorúak ellátásának fejlesztésében kiemelt feladat a humánszolgáltatásokat ellátó intézmények fejlesztésére /idősek napközi otthoni, szociális otthon, házi ápolás stb./. E téren új formák alkalmazására, valamint a növekvő számú egye­dülálló öregkorú népességre kell különös figyelmet fordítani.

3.) A következő évtized gazdasági fejlődése, a társadalom jövede­lemtermelő képességére, az ebből fakadó anyagi mozgástér le­hetőségére vonatkozó prognózisok alapján lényegében két stra­tégiai magatartás követhető a sokirányú társadalmi szükségle­tek kielégítésében;

- a népesedéspolitikai érdekek kiemelt érvényesítése,

- vagy egy részpolitika kiemelése nélkül széleskörűben törekszünk a szükségletek, a feszültségek követő jel­legű kielégítésére, mérséklésére.

A népesedéspolitikai célok kiemelése /az egyes változatok konk­rétabb programját a 3. sz. melléklet tartalmazza/ lehetőséget nyúj­tana offenzívabb megatartás megvalósításra, ami a jelenlegi demog­ráfiai helyzetben arra irányul, hogy az 1950-57 között szüle­tett nagyobb létszámú korosztályokat ösztönözzük, hogy minél nagyobb arányban szüljék meg a harmadik, illetve második gyermeküket. Ezek a 27-34 éves nők azok, akiknek termékenységi magatartására 1973-ban bevezetett népesedéspolitikai in­tézkedések a leginkább hatottak. Ennek eredményeként ebben a korcsoportban hosszú idő óta nem volt ilyen magas a házas nők között a 2 gyermekes és ilyen alacsony a gyermektelenek aránya.

A nettó reprodukció elérése érdekében elengedhetetlen a háromgyermekes családok részarányának növekedése. E törekvés nem jelenti a háromgyermekes családtípust erőltetett általánossá tételének szorgalmazását csak azt, hogy mind azoknál a kétgyer­mekes nőknél, akik arra vállalkoznának egy sokoldalúan ösztön­ző eszköz és intézményrendszerrel a harmadik gyermek megszü­letését is elő kellene segíteni. Ezért megoldandó, hogy a népesedéspolitikai célok priorizálásával mindazok a foglalkoz­tatáspolitikai, lakáspolitikai, szociálpolitikai intézkedések, amelyek főleg a harmadik, de második gyermekek nagyobb arányú megszületését is hivatottak elősegíteni, addig kerüljenek be­vezetésre, amíg azokkal az említett nagylétszámú korosztályokra hatni lehet, tehát legkésőbb az 1980-as évek második feléig.

Ha az ebbe a korcsoportba tartozó gyermekes nőknek egy nagyobb hányada vállalkozna második gyermeke világrahozatalára és a kétgyermekes nőknek egy kisebb hányada a harmadik gyermek megszülésére, akkor az ebből eredő születésszám többlet jelen­tősen enyhíthetné, vagy az alkalmazott eszközrendszer hatékony­ságától függően meg is állíthatná a születésszám visszaesését, mielőtt az az előrejelzések szerint a 106 ezres mélypontot az 1980-as évek második felében eléri. Ezzel eleget lehet tenni annak a népesedéspolitikai célnak is, hogy kiegyenlítettebb létszámú korosztályok szülessenek. Ez nemcsak gazdasági, szem­pontból fontos, hanem az esélykülönbségeknek, illetve az ezek mérséklésére irányuló törekvéseknek is fontos tényezője.

Ha a következő időszakban a másik lehetséges stratégiát kö­vetjük azaz nem kiemelt cél a népesedéspolitika, hanem a többi társadalmi cél /szociálpolitikai juttatások fejleszté­se, az infrastruktúra kiemelt fejlesztése/, egyidejű megvalósí­tására törekszünk, akkor a népesedéspolitikán belül, egy másik kevésbé impulzív és offenzív irányt lehet követni.

E stratégia azonban az időzítésben és az előrelépésben eltér az előzőtől.

Távlatilag nem a kívánatos családmodell különbözik a két stratégiában, mert a három gyermekes családok arányának növe­kedése nélkül a népesség reprodukciója nem lehetséges a jövő­ben sem. Jelenleg a minimális demográfiai szükségletnek csak az 1/3-a az ilyen családok aránya. Ezért a két és háromgyerme­kes családok részarányának növelésére irányuló intézkedéseket előbb vagy utóbb meg kell tenni.

A második stratégia hatása azonban azt eredményezi, hogy a ha­tások egy általánosabb, kevésbé szelektív család és termékeny­ségi magatartás támogatása mellett, később érvényesülhetnek csak erőteljesebben. Ezért a nettó reprodukció csak később állít­ható helyre a népességszám csökkenése élesebb és hosszabban el­nyúló lesz és a stabilizálás alacsonyabb népesség szinten követ­kezik be. Természetszerűen a népességszám alakulását jelentő­sen befolyásolja mindkét változatban a halálozás várható alaku­lása. Amennyiben itt jelentős előrelépésre van mód, akkor a két variáns közti különbség csökkenhet.

A két stratégia között tehát az a fő tartalmi különbség, hogy míg az első stratégiában a fő cél a nagy létszámú korosztályok termékenységi magatartásának befolyásolása és ebből fakadóan

a harmadik gyermek vállalása erőteljesebb támogatása, addig a második stratégia esetén az alapvető népesedési cél az, hogy minél több családban legyen eggyel több gyermek mint amennyi jelenleg van, illetve minél több családban szülessenek meg a tervezett gyermekek.

Különbség van a két stratégiának a várható születések számára gyakorolt hatásában.

A második stratégia esetében várható, hogy a 90-es évek közepén újabb születési csúcs alakulhat ki és az újabb ingadozást eredményez. Az első stratégia az időszak első felében új intézmények bevezetését és egyes juttatások emelé­sét igényli offenzív módon. Kedvező hatásai azonban csak akkor lehetnek tartósak, ha a juttatások reálértékét széles körben megőrzik.

Mindkét stratégia feltételezi, hogy a hosszú távú népesedéspolitikánkban következetesen érvényesítsük azt az elvet, hogy a társadalom folytonosságának alapfeltétele a népesség reprodukciójának biztosítása. Ezért szükséges, hogy a társadalom előnyben részesítse a családosokat, kényszerű döntéseivel ke­vésbé sújtsa a gyermekes családokat, a családalapító fiata­lokat és a nagycsaládosokat.

4.) A társadalom népesedési magatartásának módosítása indokolja a társadalmi tudat családcentrikusságának erősítését, a csalá­dok sokirányú anyagi, erkölcsi fokozottabb támogatását. Ennek elsősorban az állami szerepvállalás - elsősorban a helyi szo­ciálpolitikában - növekedésében, a családok stabilitását se­gítő anyagi és jogi eszközök hatékonyságának növekedésében kell megnyilvánulnia, de az oktatás, művelődés, tömegtájékoztatás és propaganda révén is erősíteni kell a gyermek­vállalással, ill. neveléssel kapcsolatos egyéni és csa­ládi felelősséget. A gyermek és idősgondozó intézményei; kiemelt fejlesztése, ill. működésüknek a várható köve­telményekhez igazítása, a családok krízishelyzetében az állami és kollektív segítségnyújtás fokozásával intéz­ményesebb módon kell segíteni a családok zavartalanabb funkcionálását, ill. a veszélyhelyzetek következményei­nek mérséklését.

5.) A termékenység hosszú távú alakulásában fontos tényező, hogy a családok életkörülményei ösztönzik e a gyermekvál­lalást. A népesedéspolitikai szempontból a legfontosabbak:

- a társadalmilag szervezett munkavégzés és a családgon­dozás feladatainak összeegyeztethetősége;

- a különböző ellátóhálózatok, humánszolgáltatások hozzá­férhetősége, az általuk nyújtott szolgáltatások színvo­nala, megbízhatósága;

- a pályakezdés, családalapítás körülményeinek alakulása;

- a családok jövedelmi helyzetének változása.

A társadalmilag szervezett munkában való részvétel és a családon belül gondozottak /gyermek, betegek, öregek/ el­látása sokirányú erőfeszítést igényel a családoktól. Eze­ket az erőfeszítéseket mérsékli az olyan foglalkoztatási formák elterjesztése, melyek egy-egy időszakban nagyobb rugalmasságot nyújtanak a családoknak. A rész-, osztott-, és rugalmas munkarendek elterjesztése 3 célt jól szolgálhatja. A részmunkaidős foglalkoztatás a jelenleg a 3%-ot sem éri el. Mértékének emelése egyben az idősebb korosztályok számára is nagyobb lehetőséget jelenthet a társadalmilag szervezett munkában való részvételre.

Ez az idős emberek anyagi helyzetének javításán túl, fontos eszköze szocializációs gondok enyhítésének is. A rugalmas foglalkoztatási formák elterjesztésének feltételein vállalati érdekeltség kialakítása.

Több ország tapasztalata bizonyítja, hogy különféle adóked­vezményekkel eredményesen ösztönözhetők a vállalatok részmunkaidős munkaerők alkalmazására. További előrelépést jelentene, ha a részmunkaidős foglalkoztatás párosulna a kieső munkaidő részleges kompenzálásával. A gyermekes szülők kö­rében a népesedéspolitikai stratégia függvényében kompen­zálásban részesülők körére két alternatíva alakítható ki:

- valamennyi gyermeket nevelő szülőpár valamelyike - a gyer­mekszámtól függő ideig és mértékben - részesül a kieső ke­reset részleges kompenzálásában;

- csak a két és több gyermeket nevelő szülők egyike, a gyerme­kek meghatározott koráig részesül kompenzálásban.

A részmunkaidős foglalkoztatás elterjesztése kedvező hatást gyakorolhatna az életmódra a családok nyugodtabb, kiegyensú­lyozottabb életvitelének kialakítására. Ennek jótékony hatása a gyermekvállalás iránti kedv növekedésén túl a családok feszített életritmusából adódó pszichés ártalom csökkenésé­ben is megmutatkozhat.

A családok mozgási szabadságát behatárolja a humánszolgáltatá­sok választéka, mennyisége és ezek színvonala. A jövőben is fon­tos szerep vár a különféle gyermek és idősgondozást nyújtó, már hagyományosnak tekinthető szolgáltatásokra. Az ezredfordulóig tovább indokolt növelni a bölcsődei és óvodai ellátottságot, a területi különbségek mérséklése érdekében. Ezzel egyenran­gú feladat a gyermekintézményekben nyújtott szolgáltatások színvonalának további emelése.

A család funkcióinak ellátásában a széleskörűen kiépült humán­szolgáltató rendszer segítséget nyújthat a gyermekfelügyelet­ben, gondozásban, továbbá megfelelő képzés esetén hozzájárulhat a rész, a rugalmas és a nyugdíjas foglalkoztatás bővíté­séhez. Az ellátó hálózatok jobb, az igényekhez rugalmasabban alkalmazkodó működési formái, gyakorlata megteremtésének fel­tétele a helyi tanácsok ez irányú tevékenységének bővítése.

A pályakezdés, családalapítás körülményeit alapvetően megha­tározza az első lakáshoz való hozzájutás lehetősége és felté­telei. Ez szükségessé teszi a fiatalok lakáshelyzetének javí­tására irányuló intézményes garanciák továbbfejlesztését /pl. kedvező előtakarékossági formák, a jelenleginél kedvezőbb, a többgyermekeseket jobban támogató hitelkonstrukción kialakítása/. A több gyermeket vállalás feltétele, hogy az első lakás meg­szerzése után intézményesen bővüljön a családnagysággal válto­zó lakásigények kielégítésének lehetősége. A nagyobb lakás-mobilitás egyben az idősgondozás családon belüli gyakoriságának növekedését is eredményezheti. Ehhez szükséges a többlépcsős cserék végpontját jelentő, nagyobb, esetenként több generáció együttélésére alkalmas lakások megfelelő számú építése.

A pénzbeli juttatások növelésének két alternatívája lehetséges:

- az offenzívabb népesedéspolitikát jelentős stratégia megvalósításának feltétele, a harmadik gyermek megszületé­sét erőteljesebben támogató formák kialakítása;

- a kiegyenlítettebb szaporulatot célzó stratégia esetén általános jellegű juttatás fejlesztés indokolt, amely már a második gyermek megszületésétől erőteljes progressziót tartalmaz.

A családi pótlék rendszer nyújt a gyermekes családoknak leg­hosszabb ideig támogatást. Emelését a jelenlegi alacsony aránya indokolja. Ezért cél, hogy távlatilag a gyermeknevelés költségei­nek 40%-ra nyújtson átlagosan fedezetet. Az emelés ütemezése a stratégia függvénye. Első lépésként a három és többgyermekes csa­ládok családi pótlékának emelése látszik szükségesnek, mert ezek reálértéke 1980 óta csökken. Az offenzívabb stratégia esetén erősíteni szükséges a gyermekek száma szerinti progressziót. A kie­gyenlítettebb szaporodást célzó stratégiát segítő családi pótlék rendszerben az egy gyermekes családoknak fizetett pótlék össze­gének lényeges emelése mellett kell a progressziót kialakítani.

A gyermek megszületésének időszakában az anyagi biztonság növelé­se, valamint az anya és a születendő gyermek egészségének fokozot­tabb védelme a terhességi gyermekágyi segély jelenleg 20 hetes időtartamát indokolt meghosszabbítani. Továbbá módosítani kell az anyasági segély rendszerét elsősorban a jelenlegi juttatás lényeges emelésével. Az anyasági segély mértékét célszerű lenne a gyermek születési sorrendje alapján differenciálni.

Tovább kell fejleszteni a gyermekgondozási segély rendszerét annak érdekében, hogy a gyermekek nagyobb hányada 1 éves koru­kig, 2 éves korukig pedig növekvő arányban családon belül nevel­kedhessenek. A gyermek 1 éves koráig családon belüli nevelésé­nek feltétele, hogy a szülési szabadság letelte után a család anyagi helyzete csak elviselhető mértékben mérséklődjön. Ennek két alternatívája lehetséges:

- a szülési szabadság meghosszabbítása a gyermek 1 éves koráig, a 20 hét utáni időszaktól a keresetek 65-75%-ának mérséklése. Ez a változat a magasabb jövedelmű 25-34 év közötti nők szá­mára kedvező általában, e korosztályokon belül pedig a szakmunkások, ügyintézők, termelés irányítók és vezetők számára nyújt kedvezőbb feltételeket. Ezért feltehetően ezen korosz­tályok magasabban képzett tagjainak termékenysége e módszer­rel növelhető.

- a mindenkori gyes mértékét fix összegben a női átlagkerese­tek alapján kell meghatározni.

Ez a módszer a fiatalabb és a kevésbé képzett segéd, betanított munkás és ügyviteli dolgo­zók számára nyújt kedvezőbb feltételeket.

A gyermeknevelés támogatásának fontos bevált eleme a gyermekápolási táppénz rendszere, mely a dolgozó szülőknek segítséget nyújt az esetenként megbetegedő gyermekük megfelelő anyagi biz­tonság melletti ellátásához. Gyermekápolási táppénzre jogosultak körét - népesedéspolitikai stratégiától függetlenül - indokolt kiterjeszteni, jelenlegi 6-ról a gyermek 10 éves koráig, ez az intézkedés tovább javíthatja a családok biztonságát és csökkenti a munkahelyi konfliktus forrásokat.

IV.

A TUDATI, KULTURÁLIS ÉS JOGI TÉNYEZŐK, ÉRTÉKEK SZEREPE

A NÉPESEDÉSPOLITIKÁBAN

A népesedési helyzet alakulásában jelentősek a kulturális tudati tényezők is, melyeknek alapvetően két csoportja van:

- A családoknak a termékenységhez kapcsolódó elképzelései, a családalapítással, gyermekvállalással kapcsolatos érték­ítéletek;

- A második csoportot a leggyakoribb halálokokat befolyásoló életmód-alakító meggondolások alkotják.

A lakosság népesedési magatartását - az agitációs és propa­gandamunkán kívül - több nagyjelentőségű hosszútávon érvé­nyesülő társadalmi-gazdasági folyamat alakította ki az elmúlt két évtizedben is. A legfontosabbak a következők:

- a lakosság reáljövedelme, a fogyasztás több mint kétszeresre nőtt. A bővülő turizmus és más információs csatornák a fo­gyasztási szokások visszahatottak a hazai fogyasztói szoká­sokra is, növelték igényszintjét, fokozták az áruellátás és a szolgáltatások minőségével kapcsolatos igényeket;

- a szocialista iskolarendszer általánossá válása minden kor­osztály növekvő számú és arányú részvételét eredményezte az oktatás minden fokozatán. 1949-ben a 15-29 éves népesség 5,7%-a rendelkezett legalább középiskolai végzettséggel, ez az arány 1980-ra 29%-ra nőtt. Tovább bővült a népesség iskolá­zottsági szintje, a kulturáltabb életmód igénnyel;

- szélesebb rétegek számára vált elérhetővé az új típusú szocialista kultúra, mely szakított a tekintélyelvű hagyo­mányokkal, értékközvetítő mechanizmusokkal, s ezzel egyide­jűleg fokozatosan eltűntek a köztudatból a gyermekvállalást erkölcsi parancsként felfogó nézetek magatartás. A szocia­lista nagyipar megteremtése, az ezzel párhuzamosan zajló urbanizáció, a női munkaerő széleskörű alkalmazása alapjai­ban változtatta meg a társadalom életviszonyait.

- A női egyenjogúság anyagi feltételeként bontakozik ki a nők tömeges, ma már csaknem, teljes körű munkavállalása, amely a szakmai karrier és változatosabb életpálya lehetőségét teremtette meg a nők számára - csökkentve ezzel az anyaszerep vonzását. Ez utóbbihoz az is hozzájárult, hogy a gyermekin­tézmények /óvoda, bölcsőde/ kiépítése a tömeges női munkavállalás következtében fellépő lakossági igényeket csak fáziskéséssel követte.

- a társadalmi átalakulás relációja volt a gyorsütemű urbani­záció, a falusi lakosság városokba áramlása, a városi lakó­telepek kiépítése. A városok változatosabb, ingergazdagabb világa is egy nagyobb fogyasztói igényszint, individuálisabb életvitel irányába jelentettek ösztönzést.

Általános jelen­ség azonban, hogy az életmód változás során elhaló hagyományos közösségi formák /többgenerációs család, rokonság, szomszéd­ság stb./ helyén csak nagyon lassan indult meg az új közös­ségek képződése, a társadalmi kapcsolatrendszerek megfelelő arányú kibontakozása, ami összességében gyengítette a társa­dalom szocializációs képességét.

A hagyományos gondolkodásban a gyermekvállalás része volt egy olyan életfelfogásnak, amelyben a szülök azért is nevel­ték gyermekeiket, hogy idős korukra megfelelő támogatást, gon­doskodást kapjanak. Ezen az utón teremtették meg az aktív életszakasz utáni anyagi és szociális ellátásukat, biztonsá­gukat. A gyermekek számára viszont erőteljesebb morális köteles­ség volt idős szüléikről való gondoskodás.

A szocialista társadalom egyik alapértékének a létbiztonság megteremtésének sikeres megvalósítása azt a felfogást erősí­tette, hogy az állami szociálpolitika minden nyugdíjas korú tel­jes ellátását is magára vállalja. Ez gyengíti a szülők gyer­mekvállalási szándékát, a gyermekek kötelezettségérzetét idős szüleik eltartására.

A lakótelepi építésmód, a kisméretű lakások elterjedése nagy­arányú mennyiségi, a lakásszükségletek fokozatos kielégítése mellett társadalmi méretekben nehezítette a többgenerációs együttlakást, gyengítve a generációk egymás közötti viszonyait szabályozó, a kölcsönös támogatás elvén nyugvó normákat.

A fenti folyamatok jelentősen átalakították a család intézmé­nyét, csökkentették a család kohéziós erejét, a gyermekvállalási kedvet.

A 80-as évek fiatal generációjának termékenységi viszonyait kedvezőtlenül befolyásolja a lakossági reáljövedelmek várható szinten maradása. A korábbi fogyasztási színvonal megtartására irányuló törekvés valószínűleg a házasságkötési hajlandóság és a családonkénti várható átlagos gyermekszám csökkenése irá­nyában hat. A 80-as években családot alapítók lakáshoz jutásának feltételei megnehezülnek a fiatalok jövedelme és a lakásárak között egyre növekvő a különbség. 1980-ban is a hat évvel ko­rábban házasságot kötöttek csupán fele rendelkezett önálló la­kással.

A népesedéspolitikai célokat szolgáló agitációban, propa­gandában a közgondolkodást olyan irányba indokolt befolyá­solni, hogy a kulturális környezet kedvezőbb feltételeket teremtsen a családalapítás számára, a kiegyensúlyozott, harmo­nikus családi életnek nőjön a társadalmi megbecsültsége presztízse.

A tudatformálásban propaganda cél, hogy növekedjék az emberek­nek a jövő, a jövendő generáció életfeltételei iránti fele­lősségérzete, fokozódjon érdekeltségük a következő generáció anyagi és kulturális életkörülményeinek javulásában. Ennek érdekében kedvező feltételeket kell teremteni a társa­dalmi összefogás érvényesítésére, támogatni a lakossági öntevékenységet a gazdasági, szolgáltató és oktatási-kulturális cé­lú szervezetek létrehozásában és működésében.

A családjog a társadalmi folyamatok befolyásolásának a házasság és a család egészséges funkcionálását célzó olyan eszköze, mely jogon kívüli egyéb társadalmi tényezőkkel összefüggésben fejt­heti csak ki kedvező hatását.

A családjogi szabályok felülvizsgálata azt célozza, hogy a há­zasság megkötésére és felbontására, a házastársak jogaira és kö­telességeire, a szülő-gyermek viszonyra vonatkozó szabályok és alkalmazásuk a családi kapcsolatok megszilárdítását, a nők és férfiak felelősségérzetének fokozását eredményezzék és az el­kerülhetetlen házasságbontásoknak, a volt házastársakat és gyer­mekeiket érintő hátrányos következményeit csökkentsék. Ezért a családjogi törvény és a családjogi jogalkalmazás a következő irányokban szorul elsősorban módosításra:

- egyrészt a megfontolatlan házasságkötésekre, másrészt a közvéleménynek a házasság jellegére vonatkozó elbizonytalano­dására a házasság intézmény-jellegének kidomborításával, va­lamint a házastársak jogi és kötelességei szabatosabb megfo­galmazásával kell visszahatni;

- a megegyezéses válási forma módosításra szorul:

- a házasfelek ugyan továbbra is eljárási kedvezményben része­sülnek, de a bíróságnak ilyen esetben is mérlegelni kell, hogy a házasság véglegesen megromlott-e és ez esetben is kötelező a békítés;

- a válás feltételeinek adminisztratív megszigorítása helyett a bontóperes eljárás szakszerűbbé tétele és a békítés for­mális vonásainak megszüntetése szükséges;

- szükségesnek látszik a bírói szervezethez csatlakozó, de azon kívülálló házassági tanácsadó szolgálat megszervezése;

- az elvált szülők jogainak és kötelességeinek jelenleg arány­talan és egyenlőtlen megoszlását meg kell szüntetni, mindenek előtt a gyermek tartása terén;

- az elváltak vagyoni helyzetét rendező vagyonközösségi szabá­lyokat olyan irányban szükséges módosítani, hogy az újabb családalapítás lehetőségét mindkét fél számára a mainál egyenlőbb mértékben biztosítsák.

A negatív népesedési tendenciák kialakulása több mélyen gyökerező és hosszútávon ható társadalmi folyamat bonyo­lult kölcsönhatásának eredménye, ezért az érdemi változás is csak hosszútávon várható. Az erős meghatározottsá­gok és a rendelkezésre álló eszközök figyelembevétele mellett, a demográfiai folyamatok kedvező irányú módosítása szempontjából kiemelt szerepe van a népesedéspolitikai célok helyes megvalósításának. Jelentős magatartásszabályo­zó erő, ha a kormányzat vállalt elkötelezettségeit, kitű­zött céljait, céltudatos irányítással teljesíti.